Kristin Jarmund

Kristin Jarmund (født 1954) er en norsk arkitekt.

 Utdannelse, karriere og utmerkelser 
Jarmund er utdanna fra Norges tekniske høgskole i Trondheim og Architectural Association School of Architecture i London.«Opptatt av å holde på fasaden», Aftenposten 10. november 2008, side 8. Fra 1978 til 1983 var hun ansatt ved Telje-Torp-Aasen Arkitektkontor.Biografisk notis i Dagbladet 10. mai 2001. I 1985 starta hun egen praksis gjennom Kristin Jarmund Arkitekter. Kontoret var blant Norges ledende og har vunnet eller kommet høyt i flere konkurranser. For Justervesenets nybygg på Kjeller ble de tildelt Houens fonds diplom. Jarmunds arbeider kjennetegnes av et klart og enkelt formspråk, gjerne betegna som «nyfunksjonalisme». Formspråket er tydelig og gjennomtenkt både i farger og detaljer. Interiøret er ofte like viktig som eksteriøret, og Jarmund har brukt uttrykket «den indre fasaden» for å understreke viktigheten av de indre rommene. 

Bygg for flerbruk og utdanning skiller seg ut i rekken av kontorets arbeider, deriblant Benterud skole i Lørenskog, Gulskogen skole i Drammen og Stensby barnehage i Eidsvoll (1994). For sistnevnte ble Jarmund valgt ut til å representere Norge på Veneziabiennalen i 1996, som en del av «Nordic Light» utstillingen. Jarmunds arbeider er ettertraktet, både av private kunder og nasjonale institusjoner. Kontoret har utført en rekke nye prosjekter og ombygginger av offentlige rom, blant annet i Majorstuhuset (1998), Oslo nye teater (1995), Nasjonalgalleriet (2004), Nydalen T-banestasjon (2003), hovedkvarteret til Fokus Bank i Stortingsgaten 6 (2005), Nasjonalt odontologisk fakultet i Bergen (2012), den norske ambassadebygningen i Kathmandu (2008), residensen til den norske ambassadøren i Nepal (2012) og den norske ambassaden i Nairobi (pågående). I hver av disse prosjektene uttrykkes en vellykka kombinasjon av det klassiske og moderne. 

Som interiørarkitekt består listen over de mest betydningsfulle arbeidene av Bar og Restaurant (1998), lokalisert i det nyklassisistiske 1930-talls bygget på Majorstuen i Oslo (Majorsthuset), Nasjonalgalleriets Nye Kafé i Oslo (2002), en hederlig omtale for hennes lysdesign fra Norwegian Lighting Award; de nye kontorene til TV Norge i Oslo (2010), hovedkontorene til Rasmussengruppen i Kristiansand (2004) og Boston Consulting Group (2009). I den originale  Nydalen T-banestasjon (2003), som også fikk en nominasjon til Mies van der Rohe-prisen, ble kunstprosjektet «The Tunnel of Light» inkorporert.

I 2011 ble hun utnevnt som «Honorary Fellow», eller æresmedlem, i The American Institute of Architects (AIA) for fremstående bidrag til arkitektprofesjonen og samfunnet. Det er kun tre nordmenn, Sverre Fehn (1986), samt Kjell Lund og Nils Slaatto (1996) som har fått prisen tidligere, og senere har Reiulf Ramstad (2016)  blitt utnevnt.  

Kontorets arbeider har blitt anerkjent på nasjonalt og internasjonalt nivå. En monografi av Jarmunds arbeider ble utgitt i 2008 på engelsk og på norsk, med essays av Kenneth Frampton og Bente Sand. Nylig ble også boken «In service of undiscovered life - Kristin Jarmund Arkitekter» (2019) utgitt, med essays av Aaron Betsky og Kjetil T. Trædal.  

I 2014 ble Kristin Jarmund tildelt Anders Jahres kulturpris.«Kulturpris til danser og arkitekter», NTB-melding gjengitt i Vårt Land 6. september 2014. 

Jarmund er søster av arkitekten Einar Jarmund. 

 Kristin Jarmund Arkitekter (Nordic Office of Architecture) 

Firmaet ble etablert i 1985. Partnere var Kristin Jarmund (faglig leder), Ola Helle, Geir Messel, Graeme Ferguson og Jonathan Alexander. I 2022 ble Kristin Jarmund Arkitekter slått sammen med Nordic Office of Architecture og fungerer nå som en integrert avdeling/del av kontoret, med Kristin Jarmund som partner/creative director. 

Et utvalg av kontorets arbeider.Opplysninger fra firmaets nettsted; besøkt 21. juli 2017.

 Fyrstikkterrassen, kontorbygg på Helsfyr (Svovelstikka 1-3), Oslo (1991)
 Stensby barnehage, Eidsvoll (1994) – vist på arkitekturbiennalen i Venezia (1996)
 Kontor- og laboratoriebygg for Justervesenet, Kjeller (1997) – Houens fonds diplom
 Gulskogen skole i Drammen (2001)
 Ny kafe i Nasjonalgalleriets franske sal (2002); ny bokhandel (2004)
 Nydalen T-banestasjon (2003) – nominert til Mies van der Rohe-prisen
 Ombygging av kontorbygget til Rasmussen-gruppen, Kirkegata 1, Kristiansand (2004)
 Råholt ungdomsskole (2004) – Designers Saturday Award (Best Norwegian Interior) – Statens byggeskikkpris; hedrende omtale
 Stortingsgata 6 (bl.a. Fokus Bank) (2005) – Statens byggeskikkpris; hedrende omtale
 Interiør for Akademika bokhandel ved BI i Nydalen (2005)
 Bergenhus skole, Rakkestad (2006)
 Skattedirektoratet, Sandvika (2007)
 Hovedkontor for Eitzen Group på Tjuvholmen i Oslo (2007)
 Ombygging av Kongens gate 5, Oslo til designhotellet Grims Grenka (2008)
 Kontorbygget Sogn Arena, Oslo (2008)
 Norsk ambassadebygning i Katmandu, Nepal (2008) – ambassadørbolig (2012)
 Gjerdrum ungdomsskole (2009) – Statens byggeskikkpris 2010
 «Skjærereiret» ved Vestlandske kunstindustrimuseum i Bergen (utstillingsområde for sølvkunst) (2009)
 Kontorer for TV Norge i Nydalen i Oslo (2010)
 Westerdals School of Communication i Vulkan-området ved Akerselva i Oslo (2011)
 Odontologisk fakultet ved Universitetet i Bergen (2012)
 Inngangspaviljong for Naturhistorisk museum på Tøyen i Oslo (2014)
 «Troldsalen», ny konsertsal ved Edvard Griegs hjem Troldhaugen ved Bergen (2015)
 Torgbygget i Nydalen i Oslo (2016)
 Utvidelse av Nydalen T-banestasjon (2016)
 Kvartal 57, leilighetsbygg i Kristiansand (2017)
 Kvartal 42, flerbruksbygg i Kristiansand (2017)
 Vinslottet, ombygging av Vinmonopolets tidligere destilleri på Hasle til kjøpesenter og leiligheter, (2020) – nominert til Oslo bys Arkitekturpris (2021)
 Kontorbygg på Schweigaardsgate 35-51 (under arbeid)
 Ambassade for Norge i Nairobi i Kenya (under planlegging)
 Biskop Gunnerus Gate 14B, høyhus for KLP på Oslo S (under planlegging med C.F. Møller Arkitekter og Rodeo Architects)

 Referanser 

 Litteratur 
 Bente Sand: «Med vilje til form» i Arkitektur i Norge – årbok 1999
 Knut Randem: «Deilig fargesterk», nettartikkel
 Kenneth Frampton, Per Maning, Bente Sand: «Norske arkitekter, Kristin Jarmund» - 2008
 Aaron Betsky, Kjetil Thorsen,  Trædal: «In service of undiscovered life - Kristin Jarmund Architects» - 2019

 Eksterne lenker 
 Kristin Jarmund Arkitekter (kontorets nettside)
 Nordic Office of Architecture (kontorets nettside)

Kategori:Norske arkitekter
Kategori:Houens fonds diplom
Kategori:Personer fra Oslo
Kategori:Fødsler i 1954